Domáci nastúpili do zápasu s cieľom znížiť stav série, ale v prvej tretine boli aktívnejší Žilinčania. Tí hrali v úvodnom dejstve dve presilovky a v oboch skórovali. V 13. minúte Hvila pripravil gólovú pozíciu Jenčíkovi, ktorý otvoril skóre. Na 0:2 upravil Huna, ktorý skóroval takmer zároveň s klaksónom prvej tretiny.
Michalovčania v druhej časti zvýšili aktivitu, od 23. sekundy hrali presilovku a v nej Giľák prepasíroval puk za Fučíka - 1:2. Diváci ožili, domáci si následne vybojovali dve ďalšie presilovky a vylúčenie Ručkaya v 36. minúte potrestal Hamráček, ktorý skóroval po individuálnej akcii. Nabudení Michalovčania mali do konca druhej časti viac z hry, ďalší gólový úspech v nej však nepridali.
Tretia tretina priniesla taktickú bitku, v ktorej mohli oba tímy skórovať z presiloviek, ale stav sa nezmenil.
Domáci hráči dokonali obrat v predĺžení. V 64. minúte sa po strele Bojka ideálne zorientoval Linet, ktorý dorazil puk za Fučíka.
Štvrtý zápas série je na programe v nedeľu od 17:30.